8
Jesús jare morogüɨrocuavee ipɨau vae
1 Opaete che jae ma peve vae oipota jei cuae: Oime ñanoi cuae nunga sacerdote tenondegua. Jae oguapɨ ma oi Tumpa iyɨque pe iyacatu cotɨ ara pe. 2 Tumpa jo ñuu pe Israel pegua reta oyapo vae oñemojaanga ara re. Echa jocuae o japɨpe pe Tumpa oia pe sacerdote tenondegua oyapose iparavɨquɨ. Jae ramiño vi Jesús añave oyapo iparavɨquɨ ara pe Tumpa oia pe. Israel pegua reta oyapo jocuae o. Erei ñandeYa Tumpa oyapo ara.
3 Jare sacerdote tenondegua ñavo oyeparavouca güɨrocuavee vaera Tumpa pe mbota reta jare maemɨmba oyeyucagüe reta. Jae rambue icavi co cuae sacerdote tenondegua vi güɨnoi vaera mbae güɨrocuavee vaera chupe. 4 Ɨvɨ pe oico vɨteri yave mona, mbaetita tei oico sacerdotera. Echa jocuae iru sacerdote reta güɨrocuavee Tumpa pe mbota reta mboroócuai rupi. 5 Erei mbaravɨquɨ jae reta oyapo vae oñemojaangaño mbaravɨquɨ ara pegua re. Echa ndei Moisés oyapouca Tumpa jo mbove, Tumpa omombeu chupe quirai oyapouca vaera. Jei chupe corai:
Mase, eyapouca opaete o cuae amojaanga ndeve cuae ɨvɨtɨ re vae rami.
Jocorai jei chupe. 6 Jare mbaravɨquɨ Tumpa omee Jesús pe vae icavi yae mbaravɨquɨ jocuae iru sacerdote reta oyapo vae güi. Jae ramiño vi morogüɨrocuavee Jesús rupi ñande ñanoi vae icavi yae morogüɨrocuavee tenondegua vae güi. Echa jocuae Tumpa güɨrocuavee omeeta ñandeve vae icavi yae jocuae Tumpa güɨrocuavee omeeta morogüɨrocuavee tenondegua vae rupi vae güi.
7 Jocuae morogüɨrocuavee tenondegua vae rupi mbaeti ipuere opa oñemboai mbaeyoa reta. Jae rambue icavi co Tumpa oyapo vaera iru morogüɨrocuavee. 8 Echa Tumpa oicuaa Israel pegua reta iyoa vae reta co. Jae rambue Tumpa iñee pe oyecuatía oi quirai ñandeYa Tumpa jei corai:
Mase, outa ara reta amee vaera morogüɨrocuavee ipɨau vae Israel pegua reta jare Judá pegua reta pe.
9 Jocuae morogüɨrocuavee tenondegua vae amee itenondegua reta pe, aru yave Egipto güi.
Erei morogüɨrocuavee ipɨau vae oyoavɨ morogüɨrocuavee tenondegua vae güi.
Echa jae reta mbaeti oyapo che jae chupe reta oyapo vaera vae, morogüɨrocuavee tenondegua vae amee chupe reta yave.
Jae rambue mbaeti añangareco cavi jese reta.
10 Echa ameeta morogüɨrocuavee ipɨau vae Israel pegua reta pe jocuae ara reta güire.
Jae co cuae:
Amoñemongueta retata cheporoócuai reta re, jare ayapoucata chupe reta cheporoócuai reta.
Jae reta chemboeteta.
Echa oicuaata che co jae Tumpa.
Jare che amborɨ retata.
Echa yogüɨrecota chembae retara. 11 Ngaraa etei quia omboe jentaɨgua cheré.
Ngaraa etei quia omboe jentara cheré.
Ngaraa etei quia jei iru vae pe:
Eñemboe ñandeYa re.
Echa opaete vae - michia reta jare ocuacuaagüe reta - checuaata co.
12 Aiparareco retata.
Echa cheɨrota chupe reta imbaeyoa reta re.
Ngaraa chemaendúa imbaeyoa reta re.
Jocorai jei Tumpa. 13 Tumpa jei omeeta co chupe reta morogüɨrocuavee ipɨau vae. Cuae oipota jei jocuae morogüɨrocuavee tenondegua vae indechi yae ma co. Jare mbae indechi yae vae opa seri ma co oi.