9
Jesús ombogüera cuimbae mbaeti ipuere omɨi vae
1 Jare Jesús oyeupi ye metei chalana pe jare ojo ye ɨ guasu jovaicho pe. Jayave ojo ovae jenta ae pe. 2 Jayave amogüe vae güeru metei cuimbae imbaerasɨ vae. Cuae cuimbae mbaeti ipuere omɨi. Oñeno oi jupa pe. Jesús cuae oecha yave, oicuaa jae reta güɨrovia co jese, jare jei cuimbae mbaeti ipuere omɨi vae pe:
—Eyerovia, cherɨvɨ. Nembaeyoa reta oñemboai ma —jei.
3 Jayave amogüe mboroócuai re oporomboe vae reta oñemongueta ipɨa pe: Cuae cuimbae jei icavi mbae vae Tumpa cotɨ.
4 Erei Jesús oicuaa jae reta iñemongueta, jare jei chupe reta:
—¿Maera pa penoi pepɨa pe ñemongueta icavi mbae vae reta? 5 Chepuere jae cuae cuimbae pe: Nembaeyoa reta oñemboai ma. Jae ramiño vi chepuere jae chupe: Epúa eguata. ¿Mbae nunga pa mbaetita yavai jae vaera? —jei—. 6 Erei aipota peicuaa vaera cuae: Che cuimbaera ayeapo vae chepuere cheɨro quia pe imbaeyoa reta re ɨvɨ pe ai rambueve —jei.
Jayave jei cuimbae mbaeti ipuere omɨi vae pe:
—Epúa evoɨ nderupa, jare ecua ndero pe.
7 Jayave cuimbae opúa, jare oe ojo jo cotɨ. 8 Erei jeta yae vae joco pe ñogüɨnoi vae oecha yave, oquɨye jare omboete Tumpa, mbaepuere tuicha vae omee Jesús pe rambue.
Jesús oeni Mateo
9 Jare Jesús joco güi ojo yave, oecha metei cuimbae Mateo jee vae oguapɨ oi mburuvicha peguara ocovara ñogüɨnoia pe, jare jei chupe:
—Eyu cherupíe.
Jayave Mateo opúa, jare ojo jae jupíe.
10 Jare Jesús ocaru oi rambueve Mateo jo pe, jeta mburuvicha peguara ocovara vae reta jare teco icavi mbae vae oyapo vae reta yogüeru ocaru vaera Jesús jare jemimboe reta ndive. 11 Jare fariseo reta cuae oecha yave, jei Jesús jemimboe reta pe:
—¿Maera pa ocaru pemboe vae ocovara vae reta jare teco icavi mbae vae oyapo vae reta ndive?
12 Erei Jesús cuae oendu yave, jei chupe reta:
—Mbaeti mbae jasɨ chupe vae reta mbaeti oeca oporopoano vae. Imbaerasɨ vae retaño oeca —jei—. 13 Pecua peñemboe mbae oipota jei cuae: “Aipota peporoparareco vaera, mbaeti maemɨmba oyeyucagüe reta perocuavee vaeraño”. Echa che ayu aeni vaera iyoa vae reta, mbaeti jupi vae reta —jei.
¿Maera pa neremimboe reta mbaeti oyecuacu tembíu güi?
14 Jayave yogüeru Juan jemimboe reta Jesús oia pe jare oparandu chupe:
—¿Maera pa ore jare fariseo reta royecuacu tembíu güi, erei neremimboe reta mbaeti oyecuacu tembíu güi?
15 Jayave Jesús jei chupe reta:
—Omendata vae pɨri ñogüɨnoi vae reta ngaraa etei oyecuacu tembíu güi, omendata vae jae reta ndive oi rambueve. Erei outa ovae ara omendata vae oyererajauca vaera chugüi reta. Jayave ramo jae reta oyecuacuta tembíu güi —jei—.
16 Mbaeti icavi ñamboya vaera temimonde indechi vae maemboyaa ipɨau vae pe. Echa jocorai yayapo yave, maemboyaa ipɨau vae omoata temimonde indechi vae, jare temimonde jeiete osoro —jei—. 17 Jae ramiño vi mbaeti icavi ñamboɨru vaera vino ipɨau vae vino jɨru guasupi indechi vae pe. Echa jocorai yayapo yave, vino omondoro jɨru, jare vino oyepɨyere, jare jɨru mbaeti ma icavi. Jae rambue ñamboɨru vino ipɨau vae jɨru ipɨau vae pe. Echa jocorai yayapo yave, jɨru mbaeti osoro jare vino mbaeti oyepɨyere —jei.
Jairo tayɨ jare cuña imbaerasɨ vae
18 Jare Jesús cuae jei chupe reta rambueve, ou Jesús oia pe ovae metei mburuvicha. Jae oyeatɨca Jesús jóvai jare jei:
—Cherayɨ omanota ma oi. Erei yaja eñono ndepo jese embogüera, agüɨye vaera omano —jei.
19 Jayave Jesús jare jemimboe reta yogüɨraja mburuvicha jupíe.
20 Jare metei cuña doce año ma oiporara tugüɨguasu vae oya Jesús re icupe cotɨ jare oyavɨquɨ jemimonde jembeɨ. 21 Echa jae jei ma iyeupe ipɨa pe:
—Yepe tei jemimondeño tayavɨquɨ, acuerata co.
22 Erei Jesús oyerova, jare oecha yave, jei chupe:
—Chereindɨ, ndepɨacatu. Recuera ma rerovia cheré rambue.
Jare jupiveiño cuña ocuera.
23 Jare Jesús oique mburuvicha jo pe yave, oecha oñemimbɨ vae reta jare jeta joco pe yatɨ vae reta omboɨapu yae ñogüɨnoi. 24 Jayave jei chupe reta:
—Pecua icatu pe. Cuae cuñatai mbaeti co omano. Oqueño co oi —jei.
Erei joco pe ñogüɨnoi vae reta oyóyai Jesús. 25 Jayave Jesús omoe opaete vae oca pe. Jayave oique ye o pe jare oipɨɨ cuñatai ipo pe, jare cuñatai opúa voi. 26 Jare opaete jocuae ɨvɨ pegua reta oendu quirai Jesús oyapo cuae mɨacañɨ.
Mócoi cuimbae jesa mbae vae reta
27 Jare Jesús joco güi ojo yave, mócoi cuimbae jesa mbae vae reta yogüɨraja jaɨcue, jare iñeeata reve jei chupe:
—Nde co jae David Taɨ. Oreparareco.
28 Jare Jesús oique ma yave o pe, cuimbae jesa mbae vae reta vi oique jaɨcue. Jayave Jesús oparandu chupe reta:
—¿Perovia pa chepuere co ayapo cuae peve?
—Rogüɨrovia, oreYa —jei reta.
29 Jayave Jesús oyavɨquɨ jae reta jesa, jare jei chupe reta:
—Perovia rambue, pemae.
30 Jare mócoi reve ipuere omae. Jayave Jesús jei chupe reta:
—Agüɨye pemombeu quia pe.
31 Erei jae reta yogüɨraja ma yave, omombeu jeta yae vae jocuae ɨvɨ pegua reta pe Jesús oyapo chupe reta vae.
Iupa vae omboɨpɨ imiari
32 Jare jae reta yogüɨraja ma yave, iru vae reta güeru Jesús oia pe metei iupa vae. Metei aña oya ma cuae iupa vae re. 33 Jayave Jesús omondo aña chugüi jare iupa vae omboɨpɨ imiari. Jare jeta yae vae ipɨacañɨ jare jei reta:
—Mbaeti etei yaecha cuae nunga mɨacañɨ Israel pe.
34 Erei fariseo reta jei:
—Aña guasu imbaepuere pe omondo aña reta oya jese vae reta güi.
Jeta yae co yaarɨvo vaera
35 Jare Jesús ojo opaete tenta tuicha vae reta jare tenta michi vae reta rupi, jare oporomboe judío reta itupao ñavo pe. Omombeu ñee icavi vae Tumpa iporoocuaia pegua, jare ombogüera imbaerasɨ vae reta oipotagüe mbaerasɨ güi. 36 Erei oecha yave jeta yae vae, oiparareco omae jese reta. Echa jae reta oñemambeco jare ipɨatɨtɨ. Vecha mbaeti iñangarecoa güɨnoi vae reta rami co. 37 Jayave Jesús jei jemimboe reta pe:
—Jeta yae co yaarɨvo vaera. Erei mbovɨ yae co oarɨvo vae reta. 38 Jae rambue pe reta peyerure ñandeYa pe omondo vaera oparavɨquɨ vae reta oarɨvo reta vaera —jei.